text: 李懋芳，字國華，號玉完，浙江紹興府上虞縣人。明朝政治人物。生平.萬曆三十四年癸丑科進士，授揚州府興化縣知縣，弭盜鋤奸，潔己守正。有黠胥進金，叱之膽裂。場民某以女私人，自焚其廬，覓他屍投燼，以女死誑壻。懋芳燭其奸，叱捕密偵，獲女於所私家，邑頌神明。歲大旱，飛蝗蔽天，懋芳潛禱，甘霖如注，蝗悉赴水，民樂有秋。六載奏最，天啟二年考選，擢福建道御史。值內艱旋里，五年十二月服闋入都，復除山東道御史，疏論樞輔孫承宗糜費金錢，當關碌碌無一奇策，力求卸擔，未奉明旨召還而擅離信地，中外驚疑。又彈劾總兵馬世龍、亓詩教、太常寺少卿趙興邦。點差巡青，值魏璫焰張，青廠災，璫為麾救，廷臣皆稱廠臣功，懋芳獨歸福主上，不及璫一字。後差蘇松，督學吳中，蒐羅名宿，靡遺鄉會，得人特盛。時周延儒擅權，抗疏論其植黨營私，蠹政害民，周膽悸，出懋芳南京刷卷，尋擢廷尉，獄多平反。會流寇告警，崇禎八年，命代朱大典巡撫山東，護漕整旅，累建奇功。適雨雹報災，疏內有小人害君子句，又忤溫體仁，劾去之，出其黨顏繼祖代撫。廷議懋芳去留系東省存亡，交章推薦，會事迫不果覆。逾年，懋芳卒於家。
metadata: erhwenkuo/wikipedia-zhtw
metadata: 李懋芳
metadata: https://zh.wikipedia.org/wiki?curid=7513083